Glorija Grevcova

**Glorija Grevcova** (dzimusi kā **Glorija Kozlovska** ) ir Latvijas politiķe. 2022. gada rudenī ievēlēta 14. Saeimā no partijas "Stabilitātei!" saraksta, no kuras izstājusies, vēlāk iestājusies "Apvienībā Jaunlatvieši", bet 2024. gada februārī zaudējusi deputātes mandātu.

## Dzīvesgājums
Izglītību ieguvusi Rekavas vidusskolā Šķilbēnu pagastā, ko pabeigusi 2008. gadā. Nodarbojusies ar vieglatlētiku, skrējusi garās distances.

Īsu laiku ap 2013. gadu G. Grevcova strādājusi Balvu novada Šķilbēnu pagasta kokapstrādes uzņēmumā SIA "Dolo" par palīgstrādnieci (malkas krāvēju).

Plaši pazīstama ar savu darbību sociālajā lietotnē *[[TikTok]]*.

Bijusi precējusies ar Kasparu Grevcovu un Edgaru Tamu (šajā laulībā dzimis dēls).

## Politiskā darbība
2022. gada rudenī notikušajās 14. Saeimas vēlēšanās G. Grevcova tika ievēlēta 14. Saeimā no partijas "Stabilitātei!" saraksta. Pret G. Grevcovu uzsākts kriminālprocess par nepatiesu ziņu sniegšanu Centrālajai vēlēšanu komisijai (dati par izglītību un darba vietu).

2023. gada martā G. Grevcova paziņoja par izstāšanos no partijas "Stabilitātei!" un tās Saeimas frakcijas. Vēlāk iestājusies "Apvienībā Jaunlatvieši", starp kuras dibinātājiem ir notiesātais bijušais diplomāts Rūdolfs Brēmanis, ar kuru G. Grevcovai ir tuvas attiecības.

Kandidēja 2024. gada Eiropas Parlamenta vēlēšanās no partijas "Apvienība Jaunlatvieši", taču netika ievēlēta.

### Kriminālprocesi
Drīz pēc Saeimas vēlēšanām pret G. Grevcovu tika uzsākts kriminālprocess par nepatiesu ziņu sniegšanu Centrālajai vēlēšanu komisijai. Deklarācijā minēts, ka Glorija pirms ievēlēšanas Saeimā strādājusi uzņēmumā SIA "Dolo" par padomnieci, ko uzņēmuma pārstāve noliedz, apgalvojot, ka šāds amats uzņēmumā nekad nav eksistējis. Tomēr atzīst, ka viņa tur ir strādājusi — par palīgstrādnieku. Pēc resoriskās pārbaudes atklājās, ka Glorija ir melojusi arī par savu izglītību Latvijas Sporta pedagoģijas akadēmijā (LSPA) pedagoga specialitātē. LSPA norādīja, ka Glorija nav fiksēta ne absolvējušo, ne studējošo sarakstā. Partijas vadība vairākkārt ir apgalvojusi, ka deklarācijas iesniegšanas brīdī ir notikusi "pārrakstīšanās kļūda" un ka neredz pamatu liegt viņai turpmāko dalību Saeimā pēc datu precizēšanas.

2023. gada janvārī Saeima lēma dot atļauju G. Grevcovas kriminālvajāšanas turpināšanai. Martā pirmās instances tiesa lēma sodīt deputāti ar 160 stundām sabiedriskā darba.

G. Grevcova 2023. gada 23. janvārī savā *TikTok* kontā ievietoja videoklipu kurā nodēvēja Okupācijas muzeju Rīgā par "propagandu". Tajā pašā dienā Saeimas deputāts Edmunds Jurēvics iesniedza iesniegumu ģenerālprokuroram par iespējamu krimināllikuma 74.1. panta pārkāpumu "Genocīda, nozieguma pret cilvēci, nozieguma pret mieru un kara noziegumu attaisnošanu." 30. janvārī pret deputāti tika uzsākts kriminālprocess arī šajā lietā. 2023. gada februārī par Saeimas ētikas kodeksa pārkāpumu G. Grevcovu izslēdza no dalības nākamajās sešās Saeimas sēdēs.

2023. gada 21. novembrī Rīgas apgabaltiesa pasludināja nolēmumu 14. Saeimas deputātes G. Grevcovas krimināllietā par nepatiesu ziņu sniegšanu Centrālajai vēlēšanu komisijai, atstājot negrozītu pirmās instances spriedumu, ar kuru G. Grevcova atzīta par vainīgu un sodīta ar sabiedrisko darbu 160 stundu apmērā. Spriedumam 2024. gada 15. februārī stājoties spēkā, Grevcova zaudēja deputātes mandātu un viņas vietu kā nākamais sarakstā ieņēma Amils Saļimovs.

2024. gada 3. aprīlī G. Grevcovu apsūdzēja un izsludināja meklēšanā, par kara noziegumu attaisnošanu un nacionālā naida izraisīšanu. Atzīta par vainīgu un sodīta ar probācijas uzraudzību.

## Atsauces